钦定古今图书集成/明伦汇编/皇极典/第245卷 > 《垂衣治天下赋》〈以圣理无为道光前古为韵〉唐·白行简
## 钦定古今图书集成/明伦汇编/皇极典/第245卷 > 《垂衣治天下赋》〈以圣理无为道光前古为韵〉唐·白行简

“天眷唐帝，恭承永命，守无事为至德，彰不言为大令。
当宁而百蛮自宾，垂衣而八极居正。当书轨以混合，
系祖宗而作圣。”治契无外，人羞有为。戴北极以定位，
比南山而不移。皇皇焉俨六服以御㝢，烛烛焉虚四
聪而听卑。备其文火龙回带以如动，藏乎用天地成
功，而不知与区夏再造，俾古今同道。静以虚襟，固其
大宝。储精而云郁冠盖，恭已而耀生黼藻。故能追轩
皇，蹑陶唐，文物周卫，邦家有光。飒祥云乎五彩，蟠瑞
气于《六章》。岂徒具饰乎领袖，亦以权量乎圆方。是知
垂拱者古之难，委裘者圣之旨。盖与神合，宁将智使。
不然，何以酌天心，安地纪？一家之大，无烦车马以巡
游；九重虽深，尽见山川之疆理。所尚者，形神不拘，清
静为徒，体安以一，袭道洽于三；无俟时不在于颠倒，
致美何伤乎曳娄。于时天净泰阶，城开外户，应星精
以列将，动岳神而生辅。楚制者分阃而守封，缝掖者
坐帷而论古。纩未周而如挟，衮有阙而咸补。德既昌
焉，不亦宜然蔩？出岂劳于问历，《山呼》无待于卜年。凝
旒而惠泽潜布，敛衽而皇风靡前。与《三五》争步骤。微
臣亦迷其后先